Det er sundhedsmæssigt forsvarligt at genåbne en række liberale erhverv.

Det viser beregninger fra en ekspertgruppe ved Statens Serum Institut (SSI), og dermed understøtter regeringens eksperter den kurs, som statsminister Mette Frederiksen (S) var afsender på i aftes.

Beregningerne har regeringen sendt til partilederne her til eftermiddag, og DR Nyheder er kommet i besiddelse af dem i et notat. Notatet er siden første version af denne artikel blevet gjort tilgængeligt på SSI's hjemmeside.

I aftes afviste faglig direktør i Statens Serum Institut Kåre Mølbak at lægge beregningerne frem, da de indgår i "en politisk proces".

Af notatet kan man se, at regeringen har bedt Statens Serum Institut regne på, hvor mange indlagte der vil være, hvis de såkaldte liberale erhverv genåbnes. Der findes ingen præcis definition af liberale erhverv, men i notatet nævnes frisører og fysioterapeuter som eksempler.

Det kan også være eksempelvis ejendomsmæglere, advokater og tandlæger.

Beregningerne er lavet med udgangspunkt i den genåbning, der allerede er annonceret - og derudover med tilføjelse af liberale erhverv.